**TERMENI DE REFERINȚĂ**

Fundația Terre des hommes Moldova (Tdh Moldova), cu sprijinul financiar al Agenției Italiene pentru Cooperare și Dezvoltare (Italia) și al Fundației Swiss Solidarity (Elveția), implementează un program de suport pentru familiile cu copii refugiate din Ucraina, precum și pentru familiile în situații de vulnerabilitate din comunitățile gazdă.

**Obiectivul principal al programului:** să asigure ca copiilor și tinerilor afectați de război, cât și familiilor acestora (refugiați, precum și membrii în situații de vulnerabilitate ai comunităților gazdă) din Republica Moldova să le fie acoperite nevoile de bază și să le fie asigurat acces sporit la servicii de calitate de protecție a copilului.

**Tipul contractului:** Contract prestări servicii

**Descrierea serviciului:** elaborarea și livrarea orelor de meditații pentru copiii refugiați (preponderent cei care studiază online), cât și pentru cei din comunitatea gazdă, din clasele primare și gimnaziale (7-14 ani), la obiectele la care aceștia au dificultăți de însușire și o reușită slabă.  Ponderea între copiii refugiați și cei locali care vor beneficia de meditații va constitui cca 70% copii refugiați și 30% copii locali. Copiii vor beneficia de gustări (biscuiți, chifle, ceai, apă etc.) pe durata orelor de meditații din cadrul programului de răspuns la criza refugiaților.

**Responsabilitățile candidatului:**

* Organizarea sesiunilor de meditații pentru grupuri de elevi de până la 10-12 copii, dintre care cel puțin 70% vor fi copii refugiați.
* Oferirea de suport educațional pentru clasele primare și gimnaziale la diverse obiecte școlare (matematică, limba română, limba engleză, biologie, fizică, chimie etc.), în special pentru copiii cu dificultăți de învățare care studiază online sau în sistem hibrid.
* Stabilirea unui orar al orelor de meditații.
* Pregătirea și furnizarea materialelor de suport pentru orele de meditații.
* Înregistrarea prezenței elevilor în baza de date a Tdh Moldova.
* Înregistrarea prezenței elevilor și realizarea unui raport lunar despre activitățile desfășurate și progresul înregistrat de elevi, cu recomandări și concluzii generale.
* Asigurarea siguranței copiilor aflați sub supravegherea sa.

**Planul de lucru și termenii de executare**

|  |  |  |
| --- | --- | --- |
| **Nr.**  | **Activități**  | **Termenul de livrare**  |
| 1.
 | Identificarea nevoilor de meditații printre elevii claselor primare și gimnaziale (7-14 ani) din instituție / comunitate, formarea grupelor de elevi pentru ore de meditații și stabilirea orarului meditațiilor.  | 21 noiembrie 2024  |
| 1.
 | Elaborarea materialelor de suport pentru orele de meditații.  | 23 noiembrie 2024  |
| 1.
 | Susținerea orelor de meditații pentru grupuri de elevi la obiectul corespunzător, cu înregistrarea frecvenței elevilor.  | Decembrie 2024 – 31 martie 2025  |
| 1.
 | Evidența orelor de meditații și raportarea asupra orelor livrate.  | Decembrie 2024 – martie 2025  |

**Modalitatea de prezentare a tabelului de evidență.** Prestatorul va completa și semna lunar *Tabelul de evidență* a orelor de meditație și îl va expedia responsabilului din cadrul Tdh Moldova. Tabelul va fi prezentat cel târziu până pe data de 5 a lunii curente pentru luna precedentă.

De asemenea, Tabelul va fi semnat și de către responsabilul Tdh Moldova, care confirmă efectuarea orelor de meditație incluse.

**Prețul serviciilor prestate** reprezintă suma brută de 10.00 EUR pentru 1 oră de meditație (60 minute).

**Modalități de plată:** prin transfer bancar pe contul prestatorului. Prețul serviciilor prestate se va achita lunar în baza *Tabelului de evidență* a orelor de meditații efectuate.

**Recepția serviciilor:** se va întocmi un act de predare-primire pentru recepția serviciilor în baza produsului final expediat de prestator.